লোঢা কমিটির সুপারিশের প্রভাব এবার ভারতীয় ফুটবলেও পড়ল। সর্বভারতীয় ফুটবল সংস্থাও প্রশাসনিক সংস্কারে উদ্যোগী হয়ে পড়ল। বৃহস্পতিবার ফেডারেশনের এগজিকিউটিভ কমিটির বৈঠকে সিদ্ধান্ত নেওয়া হল, আগামী বছর থেকে ফেডারেশনের নির্বাচনে রেলওয়েজ এবং সার্ভিসেসের ভোট দেওয়ার অধিকার থাকবে না। লোঢা কমিটির পরামর্শ যে, জাতীয় ক্রীড়া সংস্থায় কোনও সরকারি সংস্থার ভোটাধিকার থাকবে না।
দুই অফিস সংস্থাকে ফেডারেশনের অ্যাসোসিয়েট সদস্য হিসাবে নেওয়া হবে। যদিও ফেডারেশন সচিব সচিব কুশল দাস এবং সহ-সভাপতি সুব্রত দত্ত মানতে চাইলেন না যে, ফেডারেশনের প্রশাসনিক সংস্কারে লোঢা কমিটির সুপারিশকে অনুসরণ করেই করা হচ্ছে। দু’জনেরই মন্তব্য, ‘‘ফিফার নির্দেশেই সংবিধান সংশোধন করে নতুন এই সিদ্ধান্তগুলো নেওয়া হচ্ছে।’’

কিন্তু লোঢা কমিটির সুপারিশের প্রভাব ফেডারেশনের অন্য সংস্কারগুলোতেও রয়েছে। যেমন এক রাজ্য থেকে একটি ভোটাধিকার। সংস্থার শীর্ষ পদে ন’বছরের বেশি না থাকতে পারা। এমনকী, এগজিকিউটিভ কমিটিতে আন্তর্জাতিক ফুটবলার নেওয়ারও সিদ্ধান্ত নেওয়া হয়েছে।

বৃহস্পতিবার, এগজিকিউটিভ কমিটি নয়া সংবিধান অনুমোদিত করে সাধারণ সভায় পাঠিয়ে দেবে। সাধারণ সভায় সেটা অনুমোদিত হওয়ার পর নয়া সংবিধান কার্যকর হবে।